CELEX: 62008TN0041
Language: el
Date: 2007-02-01 00:00:00
Title: Υπόθεση T-41/08: Προσφυγή της 1ης Φεβρουαρίου 2008 — Vakakis κατά Επιτροπής

12.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 92/34
            
         Προσφυγή της 1ης Φεβρουαρίου 2008 — Vakakis κατά Επιτροπής
   (Υπόθεση T-41/08)
   (2008/C 92/70)
   Γλώσσα διαδικασίας: η αγγλική
   Διάδικοι
   
      Προσφεύγουσα: Vakakis International — Συμβουλή για Αγροτική Ανάπτυξη ΑΕ (Αθήνα, Ελλάδα) (εκπρόσωπος: B. O' Connor, Solicitor)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να κηρύξει παραδεκτή την προσφυγή·
            
         
               —
            
            
               να ακυρώσει τη μη αιτιολογημένη απόφαση της Ευρωπαϊκής Επιτροπής, της 6ης Δεκεμβρίου 2007 [αριθ. A3 TF TCC(2007)106233], να μην κληθεί ο όμιλος εταιριών του οποίου ηγείται η Vakakis International SA σε συνέντευξη, στο πλαίσιο της διαδικασίας υποβολής προσφορών για την παροχή υπηρεσιών «τεχνικής υποστηρίξεως υπέρ της πολιτικής αγροτικής αναπτύξεως» με αριθ. EuropeAid/125241/C/SER/CY·
            
         
               —
            
            
               να ακυρώσει την απόφαση της Ευρωπαϊκής Επιτροπής, της 21ης Δεκεμβρίου 2007 [αριθ. A3 TF TCC(2007)106667], με την οποία απορρίφθηκε η προσφορά που υπέβαλε η Vakakis International SA, για τον λόγο ότι δεν πληρούσε τους τεχνικούς όρους·
            
         
               —
            
            
               να υποχρεώσει την Επιτροπή, σύμφωνα με το άρθρο 65, στοιχείο β', του Κανονισμού Διαδικασίας του Πρωτοδικείου, να προσκομίσει ορισμένα έγγραφα σχετικά με τις δραστηριότητες της επιτροπής αξιολογήσεως, η οποία ήταν επιφορτισμένη να εξετάσει τις προσφορές που υποβλήθηκαν στο πλαίσιο του διαγωνισμού EuropeAid/125241/C/SER/CY και να καταρτίσει τον κατάλογο των υποψηφίων που επελέγησαν για το τελικό στάδιο του διαγωνισμού·
            
         
               —
            
            
               να διατάξει κάθε άλλο αναγκαίο μέτρο·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα ισχυρίζεται ότι το έγγραφο της 6ης Δεκεμβρίου 2007, με το οποίο η Επιτροπή την ενημέρωσε ότι δεν επρόκειτο να κληθεί σε συνέντευξη συνιστά απόφαση που αντιβαίνει στο άρθρο 253 ΕΚ, καθόσον δεν είναι επαρκώς αιτιολογημένη. Επιπροσθέτως, η προσφεύγουσα φρονεί ότι η συνέντευξη αυτή αποτελεί ουσιώδες στοιχείο της διαδικασίας υποβολής προσφορών και ότι όλοι οι υποψήφιοι, ακόμη και αυτοί που δεν πληρούν τους τεχνικούς όρους, πρέπει να καλούνται προκειμένου να διασφαλίζεται η ύπαρξη ανταγωνισμού. Στη συνέχεια, η προσφεύγουσα υποστηρίζει ότι η απόφαση αυτή ενέχει νομικό σφάλμα, καθόσον στηρίζεται στο ότι δεν πληρούνται κριτήρια διοικητικού χαρακτήρα και όχι οι τεχνικοί όροι της προσκλήσεως για την υποβολή προσφορών. Κατά την προσφεύγουσα, η Επιτροπή άσκησε την αρμοδιότητα που διαθέτει στο πλαίσιο της διαδικασίας αξιολογήσεως των προσφορών κατά τρόπο που συνιστά κατάχρηση εξουσίας.
   Όσον αφορά τόσο την απόφαση της 6ης Δεκεμβρίου 2007 όσο και την απόφαση της 21ης Δεκεμβρίου 2007, η προσφεύγουσα ισχυρίζεται ότι αντιβαίνουν στον Πρακτικό Οδηγό των διαδικασιών συνάψεως συμβάσεων για τις εξωτερικές δράσεις της ΕΚ. Τέλος, διατείνεται ότι η απόφαση της Επιτροπής της 21ης Δεκεμβρίου 2007 σκοπεί στην αιτιολόγηση προγενέστερης μη αιτιολογημένης αποφάσεως, περί αποκλεισμού της προσφεύγουσας από τον διαγωνισμό, και ως εκ τούτου ενέχει νομικό σφάλμα.